Poliisin järkyttävä video näyttää, miten naista piinattiin viikonloppu sohvalaatikossa

Uhri murtui käräjäoikeudessa kyyneliin muistellessaan kammottavaa kokemustaan.

Helsingin käräjäoikeudessa luettiin keskiviikkona syytteet mieskolmikolle, jonka epäillään pitäneen naista teljettynä kulmasohvan vuodevaatelaatikkoon vuorokausien ajan. Syytteen mukaan naista myös pahoinpideltiin törkeästi ja häneen piikitettiin heroiinia ennen laatikkoon laittamista.

Oikeudessa katsottiin syyttäjän todisteena poliisin rekonstruktiovideo. Tallenteella nainen näyttää itse, kuinka hän makasi vuodesohvan laatikossa. Hänen oli pakko olla koko ajan sikiöasennossa, sillä muutoin laatikossa ei mahtunut olemaan.

Ohessa poliisin esitutkinnassa kuvaama rekonstruktiovideo käsiteltynä niin, etteivät uhrin kasvot tai ääni ole tunnistettavissa. Uhri on videolla itkuinen ja selvästi ahdistunut tästä uudesta lyhyestäkin laatikossa käynnistä. Laatikko on kooltaan vain 130 x 64 x 18 senttiä. Sisätilan syvyyttä rajoittaa vielä kuudella sentillä kannessa oleva poikkirauta.

Videon katsomisen jälkeen uhri itse pääsi ääneen oikeudessa. Hän puhui suojakopista niin, ettei hänen tarvinnut nähdä syytettyjä. Oikeudenkäynti pidettiin käräjäoikeuden turvasalissa.

Mies epäili naisen vieneen rahaa

Tapahtumat alkoivat naisen asunnolla Helsingin Kalliossa marraskuussa 2015, kun 51-vuotias mies alkoi epäillä naisen anastaneen häneltä tuhansia euroja rahaa. He olivat seurustelleet noin kuukauden ja käyttivät molemmat tuolloin heroiinia.

– Hän istutti sohvalle ja veti turpaan, nyrkillä kasvoihin edestäpäin. Ekasta kerrasta molemmat silmät menivät mustaksi. Muistan tunteen, kun nyrkki lävähti kasvoille toisen kerran. Jonnekin tuonne sisäänpäin levisi se veri, nainen kertoi.

Sen jälkeen mies uhrin mukaan kuristi, kunnes henki loppui ja keho alkoi sätkiä. Vuorotellen lyömistä ja kuristamista jatkui naisen mukaan useita kertoja, noin tunnin ajan.

”Kunhan en nostanut kantta...”

Asuntoon tuli seurustelukumppanin kaveri, 42-vuotias mies.

– Muistan, kun hän kysyi, miten haluan kuolla. Pitkästä piikistä puhuttiin. Muistan piston ja sitten tipahdin.

Nainen kertoi, että häneen ruiskutettiin injektioruiskulla ainetta, jonka hän olettaa olleen heroiinia. Vaikutuksen perusteella annos oli suurempi kuin mihin hän itse oli tottunut. ”Pitkällä piikillä” tarkoitetaan huumeslangissa kuolettavaa yliannostusta.

Kun nainen myöhemmin vähän heräsi, miehet komensivat hänet sisälle vuodesohvaan.

– He yhdessä päättivät laittaa minut laatikkoon, että olen poissa näkyvistä.

Pitkän vankeuden aikana asunnossa kulki useita ihmisiä, joista osa on jäänyt tuntemattomiksi. Koko ajan kuitenkin joku oli vahtimassa uhria. Jos hän raotti laatikon kantta ja se huomattiin, kansi potkaistiin heti kiinni.

Uhri murtui oikeudessa useita kertoja kyyneliin muistellessaan painajaista. Happi oli loppua ahtaassa loukossa. Välillä nainen onnistui huomaamatta vähän raottamaan kantta ja viemään nenänsä raikkaan ilman lähelle.

– En pystynyt liikkumaan juuri lainkaan. Pari senttiä jouduin nostamaan kantta, kun käänsin kylkeä. Sitä tein harvoin, koska aina kansi lyötiin kiinni.

Laatikon sisäpuolen poikkiraudasta tuli mustelmia lonkkaan ja kylkeen.

”Puukko muuallekin kuin kaulalle”

Välillä joku nainen kävi pahoinpitelemässä uhria 51-vuotiaan luvalla. Kyseisen naisen henkilöllisyys on selvinnyt uhrille vasta äskettäin.

Toisen kerran entuudestaan tuntematon mies avasi kannen, laittoi veitsen kaulalle ja sanoi ”seuraavan kerran kun näet minut, puukko menee muuallekin kuin kaulalle”.

Koko aikana uhri ei saanut mitään juotavaa eikä syötävää ja tarpeensa hän joutui tekemään alleen. Hän valmistautui henkisesti kuolemaan.

Lopulta sunnuntaina vankeus kuitenkin päättyi. Vahtina olleet miehet toivat naiselle lasin mehua ja annoksen valmisspagettia. Hän pääsi myös vessaan ja siistiytymään.

Naisen laatikkoon alun perin sulkenut 51-vuotias seurustelukumppani oli tullut siihen tulokseen, ettei nainen välttämättä olekaan rahavaras. Naiselle jopa luvattiin jonkinlainen korvaus, jos hän varmistuu syyttömäksi anastukseen. Toinen vaihtoehto varkaaksi on miehen eräs ystävä, joka oli poistunut asunnosta hieman ennen rahojen katoamista.

Naista kuitenkin kehotettiin häipymään joksikin aikaa maisemista parantelemaan haavojaan. Hän majaili kuukauden ystävänsä luona ja muutti sitten pois asunnostaan kokonaan.

Tapaus tuli viranomaisten tietoon ensimmäisen kerran vasta tammikuussa 2016, jolloin nainen joutui Hämeenlinnan vankilaan.

– Vastaanotossa huomasivat, etten ole oma itseni. Kerroin, mitä oli tapahtunut. He laittoivat minut heti psykiatriselle sairaanhoitajalle.

Rikosilmoituksen nainen teki kuitenkin vasta toukokuussa.

Naisen kuulemisessa tekoajat täsmentyivät. Uhrin mukaan vapaudenriisto alkoi asunnossa pitämisellä torstaina. Laatikkoon nainen laitettiin perjantaina ja vapaaksi hän pääsi sunnuntaina eli noin kahden vuorokauden kuluttua. Syyte oli alun perin lähtenyt kolmen vuorokauden telkeämisestä.

Yksi mies pääsi vapaaksi

Syytetty 51-vuotias myönsi omassa kuulemisessaan, että nainen laitettiin laatikkoon. Hänen mukaansa telkeämisaika oli kuitenkin lyhyempi kuin mitä uhri arvioi.

– Kyllä se aika tuntui varmaan aika pitkältä, vaikka olisi ollut lyhyemmänkin aikaa, mies sanoi.

Heroiinin pistämisen mies kiisti.

– Järjetön ajatus. Että rahat viety ja sitten vielä ilmaiseksi huumeita antaisin.

Kaksi muuta syytettyä eivät halunneet tulla kuulluiksi. He kiistivät kaiken osallisuutensa.

Syyttäjä vaatii 51-vuotiaalle viiden ja puolen vuoden vankeutta. Kahdelle muulle syyttäjä vaatii 4,5 ja 3,5 vuoden rangaistuksia.

Helsingin käräjäoikeus antaa tuomion myöhemmin. Yksi syytetyistä, 37-vuotias mies, pääsi tutkintavankeudesta vapaalle jalalle odottamaan tuomiota. Hänen epäillään olleen mies, joka piti veistä uhrin kurkulla, mutta ei osallistunut pahoinpitelyihin.

Nainen ei tuntenut veitsimiestä entuudestaan, mutta hän tunnisti 37-vuotiaan myöhemmin poliisilaitoksella valokuvasta. Puolustus kiistää tunnistuksen pätevyyden.